मां बनते ही स्त्री की जिंदगी बदल जाती है. बच्चा उस की प्राथमिकता हो जाता है. उस का ध्यान हमेशा बच्चे के इर्दगिर्द रहता है. कई बार ऐसा होता है कि बच्चे को सुलातेसुलाते मां खुद भी सो जाती है. बच्चा छोटा होने पर रात में कई बार उठता है. ऐसे में पति को भी पत्नी के साथ अपनी नींद कुरबान करनी होती है. इस समय मातापिता दोनों को धैर्य की आवश्यकता होती है. कई बार अगर बच्चा बीमार हो जाए, तो वह रात भर जागता है. तब बिना परेशान हुए पति को अतिरिक्त सूझबूझ दिखाने की जरूरत होती है. मातापिता के बीच बच्चा अपनी जगह पूरे अधिकार के साथ बनाता है, इसलिए मातापिता दोनों को बच्चे की जिम्मेदारियों को बांट लेना चाहिए. एक सर्वे के अनुसार, अमेरिका में एक तिहाई पुरुष अपने बच्चे के साथ उतना ही समय बिताते हैं, जितना उस की मां. भारत में महिलाएं ही घर संभालती हैं इसलिए पुरुषों पर बच्चे की जिम्मेदारी अपेक्षाकृत कम होती है. अमेरिका में तो वहां की सरकार भी पिता को बच्चे संभालने की हिदायत देती है. जहां स्त्रीपुरुष दोनों कमाते हैं, वहां बच्चे की परवरिश का दायित्व दोनों पर होना चाहिए. मनोचिकित्सक डा. मालिनी कृष्णन कहती हैं कि पिता की जिम्मेदारी बड़े शहरों में बहुत अधिक बढ़ गई है. बच्चे के साथसाथ मां के खानपान, व्यायाम और नींद की जरूरतों पर भी पुरुष ध्यान देने लगे हैं, क्योंकि बच्चा होने के बाद मां कई बार पोस्टपार्टम डिप्रैशन की शिकार हो जाती है. ऐसे में पिता की भूमिका इस दृष्टि से काफी बड़ी होती है कि वह परिस्थिति को सामान्य बनाए. बच्चे के जन्म के बाद लगभग 2 से 3 साल तक मातापिता बच्चे की सही परवरिश को ले कर परेशान रहते हैं, इसलिए मानसिक रूप से दोनों तैयार होने के बाद ही स्त्री को गर्भधारण करना चाहिए क्योंकि बच्चे के साथ पूरी दिनचर्या बदल जाती है. उस समय सेहत और खानपान पर ध्यान देना भी आवश्यक होता है. साथ ही जीवनशैली को भी बदलना पड़ता है. कामकाजी महिला है तो मैटरनिटी लीव के बाद उसे काम पर जाना पड़ता है. ऐसा होने पर उसे पति का सहयोग मिले तो वह बेफिक्र हो कर दोबारा काम पर जा सकती है.